b'\n_START_ARTICLE_\nAndy Goldsworthy\n_START_PARAGRAPH_\nEndis Goldsvortis (angl. Andy Goldsworthy, g. 1956) \xe2\x80\x93 Anglijos XX a. pabaigos ir XXI a. prad\xc5\xbeios skulptorius, \xc5\xbeem\xc4\x97s menininkas.\n_START_SECTION_\nBiografija\n_START_PARAGRAPH_\nEndis Goldsvortis gim\xc4\x97 1956 m. liepos 26 d. Seil Mure (\xc4\x8ce\xc5\xa1yras, dabar Didysis Man\xc4\x8desteris). Jis mok\xc4\x97si Bradfordo dail\xc4\x97s mokykloje ir Prestono politechnikoje. Skulpt\xc5\xabros srityje prad\xc4\x97jo dirbti nuo apie 1970-\xc5\xb3j\xc5\xb3 vidurio. Endis Goldsvortis savo k\xc5\xabriniams naudoja nat\xc5\xabralias gamtoje randamas med\xc5\xbeiagas, \xc4\xafskaitant snieg\xc4\x85, led\xc4\x85. Daugelis jo \xc5\xa1i\xc5\xb3 k\xc5\xabrini\xc5\xb3 yra trumpalaikiai ir menininkas juos \xc4\xafam\xc5\xbeina fotografijomis, kurios v\xc4\x97liau publikuojamos knygose ar \xc4\xafsigijamos muziej\xc5\xb3. Fotografijos yra principin\xc4\x97 priemon\xc4\x97, kuriomis E. Goldsvortis platina savo meno pavyzd\xc5\xbeius. Savo k\xc5\xabriniams kurti skulptorius nenaudoja joki\xc5\xb3 dirbtini\xc5\xb3 ri\xc5\xa1ikli\xc5\xb3 ar priemoni\xc5\xb3, nes, pasak jo: \xe2\x80\x9ejei a\xc5\xa1 naudo\xc4\x8diau klijus, tai praras\xc4\x8diau atradimo d\xc5\xbeiaugsm\xc4\x85, kaip med\xc5\xbeiagos gali b\xc5\xabti sujungtos tarpusavyje nat\xc5\xabraliai\xe2\x80\x9c. 2000 m. jis u\xc5\xbe\xc4\x97m\xc4\x97 profesoriaus viet\xc4\x85 Kornelio universitete Niujorke (iki 2006 m.). 2001 m. pasirod\xc4\x97 filmas apie menininko k\xc5\xabryb\xc4\x85 \xe2\x80\x9eUp\xc4\x97s ir bangos\xe2\x80\x9c (Rivers and Tides). Menininkas sureng\xc4\x97 daugiau nei 70 parod\xc5\xb3 \xc4\xafvairiose pasaulio vietose bei instaliacij\xc5\xb3 daugelyje muziej\xc5\xb3, tarp j\xc5\xb3 \xe2\x88\x92 J. Paul Getty muziejuje Los And\xc5\xbeele, Metropoliteno muziejuje Niujorke ir Liverpulio Teit galerijoje. Endis Goldsvortis nuolat gyvena ir kuria \xc5\xa0kotijos Penponto kaime Damfryje.'